b'\n_START_ARTICLE_\nPekka Suvanto\n_START_PARAGRAPH_\nPekka V\xc3\xa4in\xc3\xb6 Antero Suvanto (11. huhtikuuta 1924 Akaa \xe2\x80\x93 30. maaliskuuta 2014 Helsinki) oli suomalainen historiantutkija ja professori. H\xc3\xa4n oli Helsingin yliopiston yleisen historian apulaisprofessori 1971\xe2\x80\x931982 ja varsinainen professori 1982\xe2\x80\x931987. H\xc3\xa4nen tutkimusalaansa olivat uuden ajan poliittinen, aate- ja oppihistoria sek\xc3\xa4 historian metodologia._NEWLINE_Suvanto k\xc3\xa4sitteli v\xc3\xa4it\xc3\xb6skirjassaan 30-vuotisen sodan keisarillisten joukkojen ylip\xc3\xa4\xc3\xa4llikk\xc3\xb6\xc3\xa4 Albrecht von Wallensteinia. My\xc3\xb6hemmin h\xc3\xa4n julkaisi tutkimuksen Axel Oxenstiernasta ja Wallensteinista, Axel Oxenstiernan Saksan-politiikka ja Wallenstein. Teosten ansiosta h\xc3\xa4n oli kansainv\xc3\xa4lisesti merkitt\xc3\xa4v\xc3\xa4 30-vuotisen sodan tutkija. 1985 ilmestyi h\xc3\xa4nen teoksensa Marxin ja Engelsin k\xc3\xa4sityksist\xc3\xa4 v\xc3\xa4kivaltaisista konflikteista ja 1994 tutkimus poliittisen konservatismin historiasta.'